શહેરના કણકોટ ગામની સીમમાં આવેલ કુવામાંથી અજાણી મહિલાની શંકાસ્પદ લાશ મળ્યાના બનાવમાં રી-પોસ્ટમોર્ટમ બાદ મહિલાની હત્યા કરી કુવામાં લાશ ફેંકી દીધાનું બહાર આવતા પોલીસે ગણતરીની કલાકોમાં જ મધ્યાહન ભોજનની સંચાલીકાની હત્યા કરનાર સ્કૂલ સંચાલક સહિત બે શખસોને ઉઠાવી લઈ આકરી પુછપરછમાં હત્યાનો ભેદ ઉકેલાયો હતો. સ્કૂલ સંચાલકે આડા સંબંધ ખુલ્લા પડી જવાના ભયથી સાગરીત સાથે મળી મહિલાનું કાસળ કાઢી નાખ્યાનું બહાર આવ્યું છે. બનાવના પગલે ડીસીપી મનોહરસિંહ જાડેજાએ પ્રેસ કોન્ફરન્સમાં વિગતો આપી હતી. જેમાં વ્યભિચારી સ્કૂલ સંચાલકને મહિલા સાથે આડા સંબંધ હોય અવારનવાર દાગીના અને પૈસા આપતો હોય જેથી મહિલાની લાલચ વધી જતાં આડા સંબંધ ખુલ્લા પડી જવાના ડરથી મધ્યાહન ભોજનની સંચાલીકાનું ઢીમ ઢાળી દીધાનું જણાવ્યું હતું અને 5 થી 6 કલાક બાદ બન્ને શખસોએ કણકોટ ગામની સીમમાં લાશ ફેંકી દીધાનું તેમજ બન્ને શખસોની વધુ પુછપરછ માટે 10 દિવસના રીમાન્ડની માગણી સાથે કોર્ટ હવાલે કરવાની કાર્યવાહી હાથ ધરી છે.